אלי כרמלי

אלי כרמלי (נולד ב-7 בספטמבר 1955) הוא פיזיותרפיסט, איש אקדמיה, מרצה וחוקר בתחום השינויים בשרירי השלד בזקנה.

 ביוגרפיה 
כרמלי נולד, גדל והתחנך בחיפה. הוא סיים לימודי תיכון ב"בית החינוך תיכון" המוכר גם בשם "תיכון חדש", התנדב לנח"ל במסגרת הנוער העובד והלומד (גרעין עוז לעין זיוון), יצא לקורס קצינים והיה ממקימי גדוד בט"ש 931 תחת פיקודו של המג"ד הראשון סא"ל עמוס טרטמן. בשנת 1980, סיים כרמלי את בית הספר לפיזיותרפיה שבמכון וינגייט וב-1993 סיים את לימודי הדוקטורט למדעים בבית הספר לרפואה ע"ש רפפורט, הטכניון – מכון טכנולוגי לישראל, חיפה. בין השנים 1980 - 1987- עבד כרמלי בבית החולים רמב"ם - הקריה הרפואית לבריאות האדם. במהלך לימודי הדוקטורט (בשנים 1987 - 1993) עבר כרמלי לגור עם משפחתו בדגניה ב' שבעמק הירדן ושימש פיזיותרפיסט לחברי הקיבוץ. בין השנים 1985 - 1991 לימד כרמלי אנטומיה במכללת אוהלו שליד הכנרת. את לימודי בתר-דוקטורט השלים כרמלי באוניברסיטת פלורידה. ולאחר מכן, נמנה עם הסגל הבכיר בחוג לפיזיותרפיה, באוניברסיטת נובה (Nova Southeastern University). עם שובו לישראל בשנת 1998 השתלב בחוג לפיזיותרפיה באוניברסיטת תל אביב, ושם נשא במספר תפקידים בכירים כולל ראשות החוג (2004 - 2008). בשנת 2013 עבר כרמלי לאוניברסיטת חיפה, שם שימש תחילה יו"ר תוכנית מוסמך בפיזיותרפיה (2013 - 2016) ומחודש יולי 2016 הוא כיהן כראש החוג. בשנת הלימודים 2022 - 2023 שהה פרופ' כרמלי בשבתון בפקולטה לביולוגיה בטכניון, במעבדה לחקר השריר בראשות פרופ' שנהב כהן.

החל משנת 2012 מלמד כרמלי קורס "פסיכו מוטוריקה" במסלול לחינוך מיוחד, במכללה האקדמית גורדון. החל מאוקטובר 2023 הוא משמש ראש מערך קשרי חוץ וקשרים בינלאומיים במכללה.

כרמלי נשוי ואב לשלושה. הוא רץ למרחקים ארוכים ועד למועד יציאתו לגמלאות השתתף בארבעה מרתונים מלאים ומעל לתריסר חצאי-מרתון.

 פעילויות מקצועיות מחוץ לאוניברסיטה 
מלבד פעילויותיו האקדמיות במסגרת האוניברסיטה, לוקח פרופ' כרמלי חלק בפעילויות מקצועיות חוץ אוניברסיטאיות. הוא משתמש כיועץ מקצועי למחלקת השיקום במספר חברות, ביניהן חברת מדיטאץ (פיתוח כפפת משוב) וחברת bioXtreme (פיתוח רובוט לחקר תנועת הגפה העליונה). כרמלי שימש בעבר יו"ר הוועדה להכנת מבחני רישוי/ הסמכה לפיזיותרפיה ויו"ר הקבוצה הביולוגית בחברה הישראלית לגרונטולוגיה וכיום - כיו"ר הוועדה לבקרת איכות בשתי תוכניות מסטר, באוניברסיטת ניקוסיה והטכניון בלימסול (קפריסין). בנוסף, היה כרמלי בעבר, ביחד עם יוספה דנציגר, נציג משרד הבריאות והעמותה לקידום הפיזיותרפיה באספה העולמית של הפיזיותרפיה (WCPT)  בהונגריה, פיזיותרפיסט המשלחת הישראלית ל"ספיישל אולימפיקס" באירלנד בשנת 2003, ובשנת 2010 חבר משלחת סיוע ישראלית של מגן דוד אדום לנפגעי רעש האדמה בהאיטי. בין שנת 2013 ועד שנת 2020 כיהן כרמלי כחבר הוועדה המייעצת למשרד הבריאות בענייני פיזיותרפיה. במרוצת השנים הוזמן פרופ' כרמלי להרצות בכנסים בינלאומיים בתחומים שונים ברחבי העולם.

 חברות בעמותות מקצועיות 
פרופ' כרמלי חבר במספר עמותות מקצועיות, ביניהן החברה הישראלית לחקר חמצן ורדיקלים חופשיים והעמותה הישראלית לקידום הפיזיותרפיה ואף כיהן כיו"ר העמותה הישראלית לבני משפחה מטפלים - CareGivers Israel בין השנים 2015 - 2023.

 חבר מערכת בכתבי עת מקצועיים 
פרופ' כרמלי היה בעבר העורך הראשי של כתב העת הישראלי לפיזיותרפיה וגם חבר מערכת בכתב העת הישראלי לחקר הזקנה. כיום, מכהן פרופ' כרמלי כחבר מערכת בכתבי עת בינלאומיים שונים ביניהם: Scientific World Journal, The International Journal of Therapy and Rehabilitation, Isokinetics and Exercise Science, Journal of Aging Science ו-Frontiers in Public Health.

 פרסומים 
השריר - מבנה, תפקוד ופתולוגיה, 2000, הוצאת נוה-רם.
האנטומיה של מערכת התנועה, 1993, הוצאה עצמית.
דרכו של שריר, 2022, ספרי ניב הוצאה לאור.
רשימת פרסומיו של כרמלי.

 קישורים חיצוניים 

 אתר מרצה אוניברסיטת חיפה
 אלי כרמלי: פרסומים באתר שוונג.

 הערות שוליים 

קטגוריה:פיזיותרפיסטים ישראלים
קטגוריה:בוגרי תיכון חדש (חיפה)
קטגוריה:חברי גרעיני נח"ל
קטגוריה:בוגרי המכללה האקדמית בווינגייט
קטגוריה:בעלי תואר דוקטור מהטכניון - מכון טכנולוגי לישראל
קטגוריה:סגל אוניברסיטת חיפה: מדעי הרווחה והבריאות
קטגוריה:סגל אוניברסיטת תל אביב: בית הספר למקצועות הבריאות
קטגוריה:סגל האקדמית גורדון
קטגוריה:ישראלים שנולדו ב-1955